**Christiansø Feltstation (CHNF)**

**Forskerophold på Christiansø**

**Sådan ansøger du om forskerophold på Christiansøs Feltstation i forbindelse med naturvidenskabelige forskningsaktiviteter.**

CHNF råder over Møllehuset, som ligger på den sydlige del af Christiansø. Huset danner ramme om CHNF's naturvidenskabelige aktiviteter, herunder rutinemæssig overvågning af og forskning i Christiansøs natur. Møllehuset har beskedne faciliteter uden moderne bekvemmeligheder og p.t. blot et anvendeligt soverum, men rummer derudover kontor, opholdsstue og køkken.

I det omfang, der er plads, kan også andre benytte Møllehuset i forbindelse med aktiviteter, som falder ind under foreningens formål, det være sig fx yngle- eller trækfugleundersøgelser, botaniske undersøgelser, paddeundersøgelser og lign.

Alle ophold på feltstationen, bortset fra besøg hos en ansvarlig beboer, sker efter skriftlig ansøgning.

Ansøgningen skal indeholde navn på ansøger og de evt. ekstra personer, som indgår i projektet, perioden der ansøges for og evt. alternative perioder, hvis der ikke er plads i den ansøgte periode. Der ønskes endvidere en kort projektbeskrivelse, som skal kunne godtgøre, at aktiviteterne ligger inden for CHNF's formål.

Ansøgninger modtages løbende, men det er en god ide at fremsende ansøgning for årets perioder inden den 1. marts det pågældende år. De indkomne ansøgninger vil derefter blive behandlet og accept af ansøgninger meddelt inden 1. april. Ansøgninger, der indsendes senere, vil blive behandlet og imødekommet i den udstrækning, det er muligt.

Ansøgning sendes til Christiansø Feltstations bestyrelse på denne e-mail-adresse: chroe.feltstation@gmail.com

Som ansøger accepterer man, at der i Møllehuset er en husorden, der skal følges punktligt. Husordenen findes tilgængelig i Møllehuset.

**Andet samarbejde**

CHNF støtter og samarbejder også gerne med forskere med ophold på Christiansø, uanset om man opholder sig i Møllehuset eller ikke. CHNF yder mod honorarer konsulentbistand eller praktisk assistance i forbindelse med projekter, som falder inden for foreningens formål.

Ønskes konsulentbistand, praktisk bistand eller lign. i forbindelse med et projekt, eller indgår der evt. ringmærkning af fugle på Christiansø, indsendes ligeledes en skriftlig ansøgning til bestyrelsen sammen med en projektbeskrivelse med oplysning om, i hvilken periode projektet finder sted. Også denne ansøgning sendes gerne inden 1. marts og til ovennævnte e-mail-adresse.